Camlas Corinth

Camlas ddofn ar Isthmws Corinth yng nghanolbarth Gwlad Groeg yw Camlas Corinth. Mae'n cysylltu Gwlff Saronica i'r de a Gwlff Corinth i'r gogledd ac yn gwahanu'r Peloponnesos oddi wrth Attica. Fe'i henwir ar ôl dinas Corinth, sy'n sefyll yn agos iddi.

Adeiladwyd y gamlas, sy'n 6.3 km o hyd, rhwng 1881 ac 1893. Gyda lled o ddim ond 21m mae'n rhy gul i longau cargo modern ond mae llongau twristaidd yn ei defnyddio'n aml; mae tua 11,000 o longau'n mynd trwyddi bob blwyddyn.

Roedd yr hen Roegiaid yn arfer llusgo llongau dros yr isthmws. Meddylwyd am greu camlas mor gynnar ag oes Periander. Dan yr Ymerodraeth Rufeinig gwnaethpwyd arolwg o'r isthmws i'r perwyl hwnnw ar orchymyn Caligula ac aeth Nero mor bell ag i ddechrau ar y gwaith yn 67, gan ddefnyddio 6000 o garcharorion Iddewig a anfonwyd gan Vespasian o Judaea. Gorfu iddo adael y gwaith pan dorrodd allan gwrthryfel Vindex yng Ngâl.

Categori:Adeiladau ac adeiladwaith yng Ngwlad Groeg
Categori:Camlesi Gwlad Groeg
Categori:Corinth
Categori:Yr Ymerodraeth Rufeinig